
  Hoofstuk 1


  Die Gawes en Roeping van God is Onberoulik 


  


  Die eerste roeping


  En die woord van die Here het gekom tot Jona, die seun van Amíttai, en gesê: Maak jou klaar, gaan heen na die groot stad Ninevé en preek daarteen, want hulle boosheid het opgestyg voor my aangesig.


  Jona 1:1-2


  Die tweede roeping


  En die woord van die Here het vir DIE TWEEDE MAAL tot Jona gekom en gesê: Maak jou klaar, gaan heen na die groot stad Ninevé, en verkondig daar die boodskap wat Ek jou sal sê.


  Jona 3:1-2


   God is ’n God van genade! Hy sal jou ’n tweede kans gee om Hom te gehoorsaam. Jona is ’n voorbeeld van iemand wat ’n tweede kans gekry het om te hoor en te gehoorsaam. Soms het ons net een kans!


  Die God van die tweede kans


  Miskien wou God nog altyd gehad het dat jy in ’n kerk moet werk en dit is waarom Hy jou geskep het. Miskien het jy nog altyd van sy roeping weggehardloop. Maar God praat weer met jou. God het twee keer met Jona gepraat. Tussen die eerste en die tweede roepings het Jona baie ondervindings gehad. Hy het die storms van die lewe en die gevangenis in die groot vis se maag ondervind. Miskien is jy nou, na baie moeilike ervarings, gereed om na God te luister.


  Miskien gee God vir jou ’n tweede kans om in sy koninkryk te werk terwyl jy hierdie boek vashou. Dit is tyd om by die leër aan te sluit vir die laaste geveg!


  Geen verandering in die roeping nie


  Jy sal opmerk dat die eerste roeping en die tweede roeping identies was. In sowel die eerste as die tweede roeping is Jona na dieselfde stad (Nineve) met presies dieselfde boodskap gestuur. Die gawes en die roeping van God bly steeds dieselfde (Romeine 11:29).


  God verander nie met verloop van tyd van plan nie. Selfs nadat jy die pyn van storms en die binnekant van ’n groot vis ervaar het, kan Hy jou steeds gebruik. Tien jaar mag dalk verbygegaan het vandat God vir die eerste keer begin het om jou te roep. Dit is nie te laat om Hom te gehoorsaam nie.


  Ek is bly ek dien God wat nooit sy gedagtes verander nie. Om die roeping van God te gehoorsaam is om te aanvaar dat jy iets sal word wat jy nie is nie. Jesus het aangebied om Petrus te maak wat hy nie was nie – ’n visser van mense!


  Om tot die bediening toe te tree, gaan nie daaroor dat jy die een of ander groot bydrae tot die koninkryk van God moet maak nie. Niks hang van jou af nie en niks sal vernietig word as jy die bediening verwaarloos nie. Ons is almal misbaar en kan ontbeer word.


  Want ons kan niks doen teen die waarheid nie, maar wel vír die waarheid.


  2 Korintiërs 13:8


   Hierdie Skrifgedeelte leer ons dat daar niks is wat ons ooit kan doen wat teen die waarheid van God se Woord sal ingaan nie. Ons grootste foute sal nie die waarheid van die evangelie verminder nie. Om ons roeping heeltemal te verwaarloos, kan nie die gang van God se oorwinnende leër verander nie. Dit is ons voorreg om vir sy werk geroep te word. Dit is ons eer om betrokke te raak. Dit is tyd om op te hou dink dat jy iets buitengewoon vir God gaan doen.


  Om in die bediening te staan, is ’n ondervinding wat jou nederig hou. Dit leer jou in werklikheid van hoe om God se genade te ontvang. Jesus het sy dissipels aangesê om Hom te volg en Hy sou van hulle iets maak. In die voltydse bediening sal jy omvorm word in ’n werktuig wat God kan gebruik.


  En Jesus sê vir hulle: Kom agter My aan, en EK SAL MAAK dat julle vissers van mense word.


  Markus 1:17


  In die voltydse bediening sal jy omvorm word deurdat jou gedagtes vernuwe sal word en deur die talle ondervindings wat jou sal nederig maak. Die voltydse bediening is in werklikheid die begin van ’n reis wat jou nader aan God bring. Dit verander jou en maak van jou ’n nederige mens. Die eie aard van hierdie vernederende werk en die interaksie met ander Christene in die bediening sal jou beslis afbreek en van jou ’n beter mens maak! Die omgang met buitestanders wat nie verstaan wat die voltydse bediening is nie, sal jou ook nader aan God bring.


  Wat die voltydse bediening nie is nie


  Om in die voltydse bediening te wees, is wanneer Jesus van jou ’n “visser van mense” maak. Om in die bediening betaling te ontvang, maak nie noodwendig van jou ’n voltydse bedienaar nie.


  Geroep tot vissers van mense. Om die bron van jou salaris van die bank na die kerk toe oor te skakel, beteken nie dat jy in die voltydse bediening is nie. Die voltydse bediening is ’n allesomvattende stap waarin jy die Here ten volle navolg. Om Hom te volg, sal baie dinge beteken, insluitend sommige van die punte wat hier onder genoem word.


  Die voltydse bediening is nie so eenvoudig as om van werk te verander nie. Dit is ’n lewenslange verbintenis. Dit sal jou hele wese opslurp en jy sal deur die krag van God verander word.


  Die voltydse bediening is nie enige van die volgende nie:


  
    	Die voltydse bediening is nie ’n gerieflike werkopsie nie.




    	Die voltydse bediening is nie ’n maklike werkopsie nie.




    	Die voltydse bediening is nie ’n aftreeplan vir die bejaardes nie.




    	Die  voltydse  bediening  is  nie  ’n  reëling  vir  die herindiensneming van werkers nie.




    	Die voltydse bediening is nie ’n heenkome vir moeders met klein kindertjies nie.




    	Die voltydse bediening is nie ’n doodswens in die laaste  oomblik  vir  mense  wat  hulle  beste  dae  met ander dinge besig gebly het nie.




    	Die voltydse bediening is nie ’n gekamoefleerde sakeplannie.  Sommigemensewildievoltydsebediening gebruik om ’n standhoudende salaris te verseker terwyl hulle eenkant met hulle sakebedrywighede voortgaan. Sake is sake en bediening is bediening!




    	Die  voltydse  bediening  is  nie  ’n  bedryf  vir  mense tussen ander werke nie.




    	Die voltydse bediening is nie ’n stapsteen vir mense met sekulêre ambisies nie.




    	Die voltydse bediening is nie ’n skema om armoede te verlig nie. Somtyds is dit finansieel beter om in die bediening te werk.




    	Die  voltydse  bediening  is  nie  dieselfde  as  om  jou beroep oor te dra van die sekulêre wêreld nie. Die feit dat jy in die wêreld ’n rekenmeester was, beteken nie dat jy ’n rekenmeester in die kerk moet wees nie.




    	Die voltydse bediening beteken nie net dat jy die bron van jou salaris verander nie.




    	Die voltydse bediening is nie ’n vakansiewerk nie. Die voltydse bediening is nie iets wat studente doen terwyl hulle met vakansie is nie.



  


  Waandenkbeelde oor die voltydse bediening


  Daar is algemene waandenkbeelde in omloop wat mense in verskillende omstandighede teister. Mense in die voltydse bediening word nie hierdie waandenkbeelde gespaar nie. Sommige van die waandenkbeelde wat voltydse bedienaars teister, is:


  
    	Omdat ek in die voltydse bediening is, is ek spesiaal.




    	Omdat ek in die voltydse bediening is, sal ek ’n goeie salaris kry.




    	Omdat ek in die voltydse bediening is, het ek die hoogste geestelike stap gedoen en daar is geen verdere geestelike stappe om te doen nie.




    	Omdat ek in die voltydse bediening is, is ek beter as die leke-bedienaars.




    	Omdat  ek  in  die  voltydse  bediening  is,  sal  ek  na vreemde lande toe reis.




    	Omdat ek in die voltydse bediening is, sal ek ’n groot huis hê.




    	Omdat ek in die voltydse bediening is, sal ek ’n kar hê.




    	Omdat ek in die voltydse bediening is, sal ek ryk wees.




    	Omdat ek in die voltydse bediening is, het ek geestelik geword.




    	Omdat ek in die voltydse bediening is, sal ek ’n beter huwelik en ’n beter gesinslewe hê.




    	Omdat ek in die voltydse bediening is, sal ek meer tyd hê om te bid, te aanbid en die Woord te bestudeer.




    	Omdat ek in die voltydse bediening is, is God baie tevrede met my.




    	Omdat ek in die voltydse bediening is, wandel ek in liefde.




    	Omdat ek in die voltydse bediening is, sal my oordeel maklik wees.




    	Omdat ek in die voltydse bediening is, is ek gesalf en beskerm.




    	Omdat ek in die voltydse bediening is, sal my kinders ordentlike mense wees.




    	Omdat ek in die voltydse bediening is, sal ek beslis hemel toe gaan.




    	Omdat ek in die voltydse bediening is, is ek ’n lojale mens.



  


  Nie een van die dinge wat hier bo genoem word, is noodwendig waar nie. Hulle mag waar wees, maar baie van hulle mag in jou geval nie waar wees nie. En dit is definitief nie dinge wat outomaties sal gebeur nie. Jy moet God in die voltydse bediening soek sodat al sy planne werklikheid sal word.


  Hoofstuk 2


  Die Verskil Tussen Sekulêre Werk en Bediening Werk 


  


  Daar is ’n verskil


  Maar hulle sal sy knegte word, sodat hulle my diens en die diens van die koninkryke van die lande KAN LEER KEN!


  2 Kronieke 12:8


  Toe Rehabeam teen God in opstand gekom het, het die profeet vir hom ’n angswekkende boodskap gestuur. Hy het vir hom vertel dat hy vir hom die verskil sal verduidelik tussen om vir God te werk en om vir die nasies van die wêreld te werk.


  Daar is ’n verskil tussen om vir God te werk en om vir die wêreld te werk. Om rykdom in hierdie kwynende wêreld te versamel, kan nie met die hoë roeping van God vergelyk word nie.


  Om ’n ewige stad met werklike fondamente te bou, is die hoogste voorreg vir enige sterflike mens. Die meeste mense wy hulle lewe daaraan om tydelike dinge te bou wat geen toekoms het nie. Die gemiddelde mens is maar net ’n bouer van tydelike sandkastele.


  Wie is die farao?


  Die farao is ’n “tipe” van Satan. Egipte is ’n “tipe” van die wêreld en Israel is ’n “tipe” van God se volk. Die farao het God se volk met dwangarbeid geteister en hulle verplig om stede te bou. Dit is duidelik ’n beeld van sekulêre werk vandag.


  Die meeste van die tyd wat in die sekulêre wêreld bestee word, word bestee om die stede van die wêreld te bou. Teen die tyd dat ons dood en begrawe is, het ons maar net ’n klomp pragtige geboue in die stede van die wêreld laat verrys.


  Die werk in hierdie wêreld vra baie inspanning, baie spanning  en  baie  sweet.  Ons  word  verplig  om  harder  en harder te werk sonder dat ons besef dat ons in werklikheid besig is om die stede van hierdie wêreld te bou. New York, Parys, Londen, Accra, Lagos en Nairobi is met die sweet van hardwerkende mense gebou.


  Hierdie mense is dood en begrawe maar die stede bly staan. Hulle lewenswerk kan saamgevat word as ’n bydrae tot die ontwikkeling van die stede van die wêreld. Daarom het Satan vir Jesus gesê toe hy vir Hom die volke van hierdie wêreld gewys het:


  En die duiwel sê vir Hom: Ek sal U al hierdie mag gee en hulle heerlikheid, want dit is aan my oorgegee, en ek gee dit aan wie ek wil.


  Lukas 4:6


  Dit wys vir ons dat dit in werklikheid Satan is wat oor die stede van die wêreld mag uitoefen. Die duiwel is die god van hierdie wêreld (2 Korintiërs 4:4). Dit is Satan wat aan die mense baie harde werk gegee het en hulle gelei het om die stede van hierdie wêreld te bou.


  Christene het eenvoudig by die leër van bouers aangesluit en hulle deel bygedra om hierdie stede te bou.


  Toe staan daar ’n nuwe koning oor Egipte op wat niks van Josef geweet het nie.  Dié het aan sy volk gesê: Kyk, die volk van die kinders van Israel is meer en magtiger as ons.  Kom, laat ons ’n slim plan teen hulle beraam, sodat hulle nie kan vermeerder nie, en as ons in oorlog geraak, hulle ook nie by ons vyande aansluit en teen ons veg en uit die land optrek nie.  Daar is toe opsigters van dwangarbeid oor hulle aangestel  om  hulle  met  harde  arbeid  te  verdruk. En hulle het vir Farao die voorraadstede Pitom en Raämses gebou.  Maar hoe meer hulle verdruk is, hoe meer het hulle vermenigvuldig en hulle uitgebrei, sodat hulle bang geword het vir die kinders van Israel.  Daarom het die Egiptenaars die kinders van Israel met hardheid laat dien …


  Eksodus 1:8-13


  Net soos die farao Egipte beheer het, beheer Satan hierdie wêreld en sy stede. Dit is waarom die geharwar en die verwarring van hierdie wêreld stadig op ’n klimaks afstuur.


  Wanneer jy in die finansiële instellings, banke en ander sekulêre organisasies van hierdie wêreld werk, kan jy vergelyk word met die Israeliete wat vir die farao werk. Daar is baie inspanning, baie spanning en baie sweet om hierdie sandkastele te bou.


  Moses het daarop aangedring dat die volk van Israel vrygelaat moet word sodat hulle die Here kan dien. Enigeen wat begeer om tot die voltydse bediening toe te tree, bevind homself in ’n posisie waar hy ’n uittrede uit die stelsel van hierdie wêreld bepleit. Dit voltydse bediening is diens aan die Here! Dit is soos ’n vertrek uit Egipte die woestyn in om offers aan die Here te bring en ’n tabernakel vir Hom te bou!


  God wil hê dat sy volk hulle tyd daaraan moet bestee om vir Hom ’n tabernakel te bou en Hom te aanbid.


  Natuurlik gaan dit nie maklik wees om uit die stelsel van hierdie wêreld te ontsnap nie. Dit was nie maklik vir Moses en die kinders van Israel om Egipte te verlaat nie. Dit was alleen deur ’n volgehoue worsteling dat die volk van God eindelik van die farao ontsnap het.


  Liewe vriend, dit gaan nie vir jou maklik wees om van die sekulêre wêreld te ontsnap nie. As dit gebeur, sal dit deur groot worsteling plaasvind.


  Vier stadiums om van die farao te ontsnap


  Want toe Farao SWARIGHEID GEMAAK HET OM ONS TE LAAT TREK …


  Eksodus 13:15


  Die farao was nie tevrede daarmee om die kinders van Israel vry te laat nie. Daar is vier stadiums waardeur elke Christen moet gaan sodat hy na die voltydse bediening kan uitbreek. Jy moet elkeen van hierdie situasies herken wanneer jy daarmee gekonfronteer word.


  Stadium 1: Die farao wil nie hê dat jy uit sy diens tree nie.


  Maar Farao antwoord: Wie is die Here na wie se stem ek moet luister om Israel te laat trek? Ek ken die Here nie, en EK SAL ISRAEL OOK NIE LAAT TREK NIE.


  Eksodus 5:2


  Die farao wil hê dat jy tot die dag van jou dood vir hom moet werk. Hy wil hê dat jy moet swoeg en moet sweet totdat jy sterf. Satan weet dat baie mense nooit die aftree-ouderdom sal bereik nie. Hy mislei hulle om vir ’n denkbeeldige aftrede te werk wat nooit werklikheid sal word nie.


  Stadium 2: Die farao sal jou toelaat om God te dien, maar jy moet by hom bly.


  Toe laat Farao Moses en Aäron roep en sê: Gaan heen, offer aan julle God IN DIE LAND.


  Eksodus 8:25


  In hierdie volgende stadium gee die farao aan druk toe. Hy stem saam dat jy God mag dien, maar jy moet in Egipte bly. Jy moet voortgaan om die farao se piramides te bou. Hierdie vorm van diens word sagweg die leke-bediening genoem. Om God te dien, maar steeds vasgebind aan die wêreld se stelsel om geld te verdien.


  Die farao sal voorskryf wanneer jy kerk toe mag gaan en wanneer nie. As jy eers in sy land is, behoort jy aan hom en hy besluit oor alles wat jy doen. Hy besluit wanneer jy wakker word en wanneer jy gaan slaap. Hy besluit wat jy elke dag van die week doen. Hy laat jou net met Sondae om te ontspan, maar soms sal hy dit ook van jou wegneem.


  Waarom sou die farao jou vertel om God net op Sondagmiddae en Woensdagaande te dien? Hoekom kan jy God nie ook op Maandagmôre dien nie? Waarom moet die farao beheer uitoefen oor wat ek op Dinsdae, Woensdae, Donderdae en Vrydae doen? Toe Moses die volk van Israel die woestyn ingelei het, was hulle vry om die Here alleen te dien. Dit is die hoogste begeerte van God vir elkeen van sy kinders. Jammer genoeg is daar baie min wat ooit by hierdie stadium van volkome vrymaking kom van die farao en alles wat hy voorstel.


  Stadium 3: Die farao wil nie hê jy moet te ver gaan nie.


  Toe sê Farao: Ek sal julle laat trek, dat julle aan die Here julle God kan offer in die woestyn; julle MOET MAAR NET NIE TE VER WEGTREK NIE. Bid vir my.


  Eksodus 8:28


  In die derde stadium word jy gewaarsku om nie met God en die bediening te ver te gaan nie. Baie Christene gaan staan in hierdie stadium aan die farao se kant.


  Goeie en regskape Christene sal waarsku teen die gevare van uiterstes. Vandag se kerk is vol van “Meneer Goed” en “Mevrou Perfek” wat nie warm is nie en ook nie koud nie. Dit is die kerk van die “volwasse”, morele Christene wat nooit iets verkeerd doen nie en wat nooit te ver of te naby gaan nie! “Meneer Skoon” is nie warm nie en ook nie koud nie!


  Iets tussen-in sal doen! Wanneer jy die gedagte van die voltydse bediening voorstel, sê hulle gou dat jy nie te ver moet gaan nie.


  Stadium 4: Die farao wil nie hê dat jy jou finansies in die bediening moet waag nie.


  Toe het Farao Moses laat roep en gesê: Gaan heen, dien die Here; NET JULLE KLEINVEE EN JULLE BEESTE MOET AGTERGEHOU WORD. Selfs julle kinders kan met julle saamgaan.


  Eksodus 10:24


  Vandag se louwarm Christene wil God dien sonder om iets te waag. Hulle stem ten volle met die farao se voorstel saam dat hulle die Here moet dien sonder om hulle sake-ondernemings of hulle aardse besittings aan risiko bloot te stel.


  Die moderne kerk, insluitend die moderne pastor, is verstom oor die gedagte dat beroepsmense hulle beroepe verlaat om na die bediening oor te gaan. Wat ’n heerlike eer is dit om ’n uitnodiging van die Here te ontvang om sy tabernakel te bou!


  En tog versmoor die stemme van hulle wat nog warm nog koud is vir die stem van die Gees. Hulle sê: “Moenie jou lewe waag nie, moenie jou besittings waag nie en moenie jou hulpbronne in ’n sinlose avontuur blootstel nie. Moenie hierdie mal mens volg nie.”


  Liewe vriend, daar is geen hoër roeping as om die Koning van konings te volg nie. Sorg self dat jy uit die tronk ontsnap. Maak dit die ambisie van jou lewe om die wolkkolom en die vuurkolom te volg. Maak dit jou lewenswerk om die Here se tabernakel te bou in plaas daarvan om die farao se stede te help bou.


  Hoofstuk 3


  Wat dit beteken om waardig in jou roeping te wandel 


  


  Ek vermaan julle … om te wandel waardig die roeping waarmee julle geroep is


  Efesiërs 4:1


  Die apostel waarsku ons om op ’n manier te wandel wat waardig aan ons roeping sal wees. Ek het in 1989 ’n mediese dokter geword. Ek was vir sewe lange jare in die mediese skool. Dit was ’n eienaardige gevoel om skielik as ’n mediese dokter “gerespekteer” te word. Ek was vir so lank ’n student.


  Vir die laaste vyf en twintig jaar van my lewe is ek soos ’n “jong” student behandel. Nou was ek ’n “eerbiedwaardige” dokter. Ek kon nie meer die dinge doen wat ek tevore gedoen het nie. Ek moes volgens die gewaardeerde beeld van ’n mediese dokter leef.


  So is dit met die bediening. God wil hê dat jy moet leef soos iemand in die voltydse bediening. Jy moet daarna strewe om alles te bereik wat God vir jou in gedagte het.


  Verstaan waarom jy waardig moet wandel


  1. Jy moet waardig wandel omdat dit ’n voorreg is om gekies te word.


  Daarom, aangesien ons hierdie bediening het VOLGENS DIE BARMHARTIGHEID WAT ONS ONTVANG HET, gee ons nie moed op nie.


  2 Korintiërs 4:1


  Dit is waarlik ’n voorreg om deur die Here gekies te word. Om gered te wees is die hoogste voorreg waarin ’n mens kan deel. As ek dink aan die miljoene mense wat leef en sterf sonder dat hulle die Here ken, dan beskou ek dit as my grootste seën om gered te wees.


  As ek aan my vriende en familielede dink wat nie die Here ken nie, is ek ewig dankbaar vir my redding. Wat meer kon ek vra? En tog lyk dit asof daar iets hoër is wat God aan sommige van ons gegee het – ’n roeping na die voltydse bediening! Dit is voorwaar die genade van God. Dit is waarom jy waardig moet wandel. Om vir God te werk is die geleentheid wat baie min mense in hierdie wêreld ooit sal hê.


  2. Jy moet waardig wandel omdat jy ’n beperkte tyd van geleentheid het.


  Dit is die saak wat die Leviete betref: Van vyf-en- twintig jaar oud en daarbo moet hy kom om sy plig te vervul by die dienswerk van die tent van samekoms.


  Maar  van  vyftig  jaar  oud  moet  hy  vry  wees  van diensplig en nie meer dien nie …


  Numeri 8:24-25


  Uit die Skrifgedeelte hier bo word ’n kort tydperk vir die werk van die bediening afgesonder. Sommige mense stel dit onnodig uit en verbeur hulle geleentheid om vir God te werk. Dit is ’n seën as jy betyds op hierdie roeping gereageer het. Dit vra die genade van God om betyds te antwoord of om in ’t geheel te antwoord.


  As jy in ’n kerk werk, wees dankbaar en gedra jouself met wysheid as gevolg van hierdie voorreg.


  3. Jy moet waardig wandel omdat die genade van God in jou lewe werksaam is.


  Maar deur die genade van God is ek wat ek is …


  1 Korintiërs 15:10


  Dit vra die genade van God om die roeping selfs net te hoor. Dit vra die genade van God om op die regte manier op die roeping van God te antwoord. Die meeste mense antwoord nie op die regte manier op die oproep nie. Jona het ’n gemors daarvan gemaak en hy moes deur ’n groot vis ingesluk word. Moses kon nie sy roeping aanvaar nie totdat Aäron op die toneel verskyn het.


  Baie mense bly van die bediening af weg omdat hulle nie weet wat hulle roeping is nie. Party het eenvoudig net nie die geleentheid om in ’n kerk te werk nie. Paulus het gesê: “Deur die genade van God is ek wat ek is.” Hoe waar is dit nie!


  Om tot die voltydse bediening toe te tree, kan baie ingewikkeld wees. Jou ouers en vriende gaan waarskynlik teen die bediening weerstand bied. Ek het geworstel om tot die voltydse bediening toe te tree. Ek het die sakewêreld en ander ondernemings op die proef gestel. Ek het probeer om Amerika toe te gaan om naby ’n man van God te wees sodat ek van hom kon leer. Niks hiervan het uitgewerk nie. Toe my pa uitvind dat ek nie beplan het om ’n mediese spesialis te word nie, het hy my gewaarsku en vir my gesê dat ek nou op my eie is. Deur die finansiële hulp van my suster was ek in staat om dit in die voltydse bediening te waag.


  Baie mense is so belas met skuld en ander laste. Hierdie dinge hou mense doeltreffend uit die voltydse bediening uit. Baie min mense is in werklikheid in staat om op die roeping na die bediening te antwoord.


  As jy daarom in staat was om tot die voltydse bediening toe te tree, wandel waardig die roeping omdat dit die genade van God was wat jou ingebring het.


  4. Dit is meer natuurlik om soos ’n ongelowige te lewe as om God te dien.


  Dit sê en betuig ek dan in die Here, dat julle NIE MEER MOET WANDEL SOOS DIE ANDER HEIDENE ook wandel in die verdwaasdheid van hulle gemoed nie — mense wat verduisterd is in die verstand en vervreemd van die lewe van God deur die onkunde wat in hulle is vanweë die verharding van hulle hart …


  Efesiërs 4:17-18


  Die lewe van ’n ongelowige (’n heiden) volg ’n vaste patroon.  Paulus  beskryf  hierdie  vaste  patroon  van  lewe in Efesiërs 4:17. Daar is drie belangrike kenmerke van ’n ongelowige se lewe:


  
    a. Om as ’n ongelowige te lewe, is om in die dwaasheid van jou gemoed te wandel.

  


  Oor die algemeen gesproke word die lewe van ’n ongelowige aan vergeefse en leë ondernemings bestee. Dit is ’n lewe vol nimmereindigende soektogte en nuttelose ondernemings. Ongelowiges bestee hulle dae aan die bou van sandkastele, wat binnekort deur die see weggespoel sal word. Almal in die voltydse bediening kon hulle lewe daaraan gewy het om waardelose projekte en denkbeeldige doelstellings na te jaag. Dit is treurig dat die nutteloosheid van alles wat sulke mense doen, nie vir hulle duidelik is nie.


  Die byeenbring van geld, bankrekenings en aardse skatte loop op niks uit nie, maar dit is nie maklik om dit raak te sien nie. Die meeste mense vra hulleself nooit af waarom hulle lewe en waarom hulle die dinge doen wat hulle doen nie.


  Eendag het ’n bankbestuurder na my huis toe gekom en ’n visitekaartjie by die veiligheidswag gelaat. Toe ek wakker word, het die veiligheidswag dit aan my gegee. Toe ek die kaartjie bestudeer het, het die Gees vir my gesê: “Hierdie dame is die bestuurder van ’n sandkasteel.”


  Ek was verbaas dat hierdie stelling van die Heilige Gees af gekom het. Maar toe ek daaroor nadink, het ek besef dat dit baie waar was. Die bank is niks anders nie as ’n sandkasteel van denkbeeldige rykdom. Dit sal vergaan en met al sy heerlikheid verbygaan. Ek sou liewer ’n deurwagter in die permanente gebou van die Here Jesus wees as om die bestuurder van ’n sandkasteel-organisasie te wees.


  Die   ongelowiges   se   gedagtes   het   met   nutteloosheid te doen. Enigeen wat hierdie nutteloosheid uitwys, lyk eienaardig. Mense sal snaaks opkyk as jy die bestuurder van ’n eerbiedwaardige bank die bestuurder van ’n sandkasteel noem. In die stelsel van die wêreld word nuttelose dinge op ’n voetstuk geplaas. Dit word deur een en almal gerespekteer. Dit neem ’n man van die Gees om deur die vergeefsheid en die nutteloosheid van alles te sien. Net ’n man van die Gees kan met die wysheid van Salomo saamstem: “Alles is tevergeefs, dit is alles tevergeefs!” (Prediker 1:2.)


  
    b. Om as ’n ongelowige te leef, is om in jou begrip verdonker te wees.

  


  Die lewe van ’n ongelowige word deur sy verdonkerde (beperkte) begrip geleef. Die donkerheid plaas beperkings op al sy werksaamheid. Daar is baie dinge wat ons nie in die nag kan doen nie. Beweging is beperk en die meeste werkplekke is gesluit. Wanneer dit donker word, word ernstige beperkings geplaas op diegene wat dit ervaar.


  ’n Ongelowige, iemand wie se begrip verdonker is, lewe daarom met ’n begrip wat op ’n ernstige wyse beperk is. Sy gedagtes word grootliks beperk (verdonker). Hy kan nie aan die ander kant van hierdie lewe sien nie.


  Om in die voltydse bediening te staan, is net moontlik as die beperkings op jou gedagtes opgehef word en jy verder as hierdie lewe kan sien. Mense in die voltydse bediening sien verder as hierdie lewe. My oë is op belonings in die ewigheid gevestig.

